Les Biblioteques Municipals no obriran en l’inici de la Fase 1
2025-07-24

L’entrada en la Fase 1, dins del Pla de Transició impulsat pel Govern, inclou la reobertura de museus, llibreries i biblioteques així com locals per a la celebració d’actes culturals.

No obstant això, en el cas de Burjassot, l’Ajuntament ha informat que, de moment i fins i tot entrant en la Fase 1, no s’obriran al públic les Biblioteques Municipals ja que formen part d’unes instal·lacions, la Casa de Cultura del municipi, que encara no té atenció presencial al públic. En el moment en què la Casa de Cultura s’òbriga al públic, s’informarà degudament la ciutadania, oferint també informació sobre la normativa i mesures de seguretat, de cara a aquest nova fase en el que a espais culturals municipals es refereix.

Les llibreries, per part seua, podran prestar servei sense cita prèvia, però sempre amb un 30% de l’aforament i fixant un horari d’atenció amb servei prioritari per a majors de 65 anys.

En el cas dels museus de qualsevol titularitat i gestió, podran obrir les seues instal·lacions al públic, reduint-se a un terç l’aforament previst per a cadascuna de les seues sales i espais públics, però continuaran suspeses les activitats culturals i/o didàctiques en el seu interior.

Les visites seran individuals, entenent com a tals tant la visita d’una persona com la d’una unitat familiar o unitat de convivència anàloga, sempre que es mantinga la distància de seguretat interpersonal de dos metres. L’ús dels elements museogràfics dissenyats per a un ús tàctil pel visitant estarà inhabilitat i tampoc estaran disponibles les audioguies, els fullets en sala o un altre material anàleg. Es recomana l’adquisició d’entrades en línia, encara que es permet la venda en taquilla.